《庆春宫 结草庵拜半塘翁殡宫作》
清代·朱祖谋

颓堞衔烟，昏钟阁水，野鹃唤近清明。华表羁魂，黄垆吟伴，暗尘房槛深扃。

断云玉笥，感词客依稀有灵。新腔愁倚，一盏泉华，还荐芳馨。

哀弦冻折谁听。凄唳修罗，山鬼逢迎。蓬岛尘狂，芝田日晏，梦游翻羡骑鲸。

泪珠千斛，拚一向、寒原纵声。孤留何事，身世浮沤，休问残僧。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。